एडीजी ने बताया कि प्रदेश में आगरा, लखनऊ और वाराणसी में फोरेंसिक लैब हैं। अब 5 जोनल हेड क्वार्टर पर फोरेंसिक लैब स्थापित होंगी। पहले कानपुर जोन की लैब झांसी में बनाए जाने का प्रस्ताव था लेकिन पूर्व में कानपुर जोन में तैनात रहे एक आईजी ने शहर में लैब बनाए जाने की सिफारिश की थी। उनका तर्क था कि कानपुर महानगर है और अन्य जिलों की अपेक्षा यहां ज्यादा वारदात होती हैं। आईजी की इस सिफारिश को स्वीकार कर लिया गया है। एडीजी ने बताया कि प्रदेश में 5 फोरेंसिक लैब बनाने के लिए 60 करोड़ रुपए की मांग शासन की गई है। पहले चरण में कानपुर समेत 4 जोनल हेड क्वार्टर में लैब स्थापित करने का प्रस्ताव है। बजट आवंटित होते ही निर्माण प्रारंभ हो जाएगा। एडीजी ने बताया कि फोरेंसिकलैब में खून, हत्या में प्रयुक्त शस्त्र, हैंड राइटिंग समेत कई तहत की जांचें होती हैं। अब लाई डिटेक्टर टेस्ट और डीएनए जांच भी फोरेंसिक लैब, लखनऊ में सफलता पूर्वक की जा रही हैं। पहले इन जांचों के लिए हैदराबाद और चंड़ीगढ़ लैब की मदद लेनी पड़ती थी। एक सवाल के जवाब में उन्होंने कहा कि कई यूनिटों में घटिया रा मैटेरियल के इस्तेमाल की शिकायतें मिली हैं। कई घटनाओं में फील्ड यूनिट ने जो तथ्य बटोरे वे घटिया रा मैटेरियल की वजह से ही पुख्ता नहीं हो सके। उनकी सही रिपोर्ट नहीं आ सकी। इस मामले की जांच कराई जाएगी।